DA eis Magashule se kopAce Magashule, sekretaris-generaal van die ANC. (Foto: Twitter) Die DA neem kennis van berigte wat aandui dat die ANC se integriteitskommissie aanbeveel het dat Ace Magashule uittree as sekretaris-generaal van die ANC hangende die uitslag van sy korrupsieklagtes. “Die DA hou al lankal vol dat die ANC nie teen hul eie korrupte leiers kan optree nie, omdat die verrotting te diepgewortel is,” het Siviwe Gwarube, die DA se nasionale woordvoerder, gesê. “Dit is nie genoeg om bloot leiers soos Magashule in sleutel- en invloedryke posisies te laat terwyl hulle wag vir die hof om sy gang te gaan nie.” Gwarube sê Magashule beskik veral oor beduidende mag binne die ANC en gevolglik ook in sy regerings. “Indien hy in dié pos gelaat word, sal staatsgeld en hulpbronne verder geplunder word terwyl ons wag vir die ANC om hulle voete te sleep.” Volgens Gwarube moet Magashule en elke ander geïmpliseerde leier – in die regering en op ander vlakke – verwyder word totdat ŉ hof uitspraak gelewer het, indien die regerende party ernstig is oor korrupsie. “Die DA het geen belang in die ANC se interne prosesse wat nie enige vrug oplewer om korrupsie te bestry en diegene te vervolg wat die nasionale koffers al dekades lank plunder nie. Die ANC en sy leier, pres. Cyril Ramaphosa, kan egter nie net aanhou bly lippediens doen om korrupsie te bestry terwyl talle van die mense, wat van korrupsie verdink of beskuldig word, steeds besluite neem en regering- en parlementêre poste beklee nie. As die ANC ernstig is om huis skoon te maak, moet hulle by Magashule begin en deur die ANC werk, selfs al beland hulle almal in die tronk. Dit is wat van ŉ regerende party verwag word deur die mense van Suid-Afrika.”